Julestemningen har sænket sig over MinKøbmand i Vegger. Men der er også drøntravlt og brug for hjælp fra frivillige.

Enorme mængder af pakker som følge af julehandel og Black Week-tilbud skaber lige nu problemer hos pakkeposter over hele landet. Hos MinKøbmand i Vegger har Laila Hosbond lavet et Facebook-opslag , hvor hun opfordrer kunderne til at komme og hente pakkerne hurtigt, så det er nemmere at finde den enkelte pakke. For den kommende uge bliver der ved med at komme pakker til lageret i butikken. Købmanden får pakker fra fire forskellige fragtfirmaer, så allerede nu er gulvet på lageret taget i brug. Og det har krævet en hel del forberedelse at gøre sig klar til årets travleste uge i butikken. - Vi har forsøgt at lave så meget plads som muligt, og så deler vi pakkerne op, så de er delt op i selskaber. Både kontoret og lageret er taget i brug, og vi tager et ekstra lager i brug, hvis der er brug for det, fortæller købmanden. Alle hjælper hinanden Laila Hosbond er ikke i tvivl om, at hun nok skal få plads til de mange pakker, butikken kommer til at bugne af det næste stykke tid. For kunderne er gode til at hente, siger hun. Men der er alligevel brug for lidt ekstra hjælp i denne uge. - Vi har noget fast personale og så nogle frivillige - alle hjælper hinanden i en presset situation, så vi har forhåbentlig hænder nok, siger hun. De mange kunder, der henter pakker skaber nemlig også travlhed på anden vis. Folk er nemlig gode til at købe lidt ved købmanden, når nu de alligevel er der for at hente en pakke. - Vi skal nok få skridttælleren op på de høje tal i den her uge i hvert fald, siger købmanden med et smil.